62019TO0347(01)_INF
2020 m. liepos 3 d. Bendrojo Teismo (aštuntoji kolegija) nutartis
Falqui ir Poggiolini / Parlamentas
(Sujungtos bylos T‑347/19 ir T‑348/19)
„Ieškinys dėl panaikinimo – Institucinė teisė – Unikalus Europos Parlamento nario statusas – Europos Parlamento nariai, išrinkti Italijos rinkimų apygardose – Ufficio di Presidenza della Camera dei deputati (Deputatų rūmų prezidiumo tarnyba, Italija) priimtas Sprendimas Nr. 14/2018 dėl pensijų – Pensijų dydžio pakeitimas – Akivaizdžiai nepriimtini ieškiniai“
1.
Teismo procesas – Motyvuota nutartimi priimtas sprendimas – Sąlygos – Akivaizdžiai nepriimtinas arba akivaizdžiai teisiškai nepagrįstas ieškinys – Apimtis
(Bendrojo Teismo procedūros reglamento 126 straipsnis)
(žr. 35, 36 punktus)
2.
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių pasekmių – Parengiamieji aktai – Europos Parlamento Generalinio finansų direktorato raštas dėl Europos Parlamento narių pensijų dydžio pakeitimo – Aktas, kuris nėra galutinio pobūdžio – Neįtraukimas – Ieškinys dėl tokio rašto – Nepriimtinumas
(SESV 263 straipsnis)
(žr. 45–53, 55, 56 punktus)
3.
Teismo procesas – Ieškinių priimtinumas – Vertinimas atsižvelgiant į situaciją ieškinio pareiškimu metu – Naujas faktas – Pradinių reikalavimų ir pagrindų tikslinimas – Galimybė, priklausanti nuo pradinio prašymo priimtinumo
(Bendrojo Teismo procedūros reglamento 86 straipsnis)
(žr. 62, 63 punktus)
4.
Ieškinys dėl panaikinimo – Sąjungos teismo jurisdikcija – Reikalavimas įpareigoti instituciją – Nepriimtinumas
(SESV 263 ir 266 straipsniai)
(žr. 66 punktą)
Dalykas
SESV 263 straipsniu grindžiamas prašymas panaikinti kiekvienam ieškovui skirtus 2019 m. balandžio 11 d. Europos Parlamento Generalinio finansų direktorato Parlamento narių užmokesčio ir socialinių teisių skyriaus vadovo raštus dėl jiems mokamos pensijos pakeitimo po to, kai 2019 m. sausio 1 d. įsigaliojo Ufficio di Presidenza della Camera dei deputati (Deputatų rūmų prezidiumo tarnyba, Italija) Sprendimas Nr. 14/2018.
Rezoliucinė dalis
1.
Atmesti ieškinius kaip akivaizdžiai nepriimtinus.
2.
Enrico Falqui ir Danilo Poggiolini padengia savo ir Europos Parlamento patirtas bylinėjimosi išlaidas.